Наталия Водянова

Наталия Михайловна Водянова (на руски: Ната́лья Миха́йловна Водяно́ва; променя ударението на Водя́нова заради работата си; родена на 28 февруари 1982 г. в гр. Горки, днешен Нижни Новгород, Русия) е руски супермодел, актриса и филантроп.
Наричат я „руската пепеляшка“, тъй като от крайна бедност постига световен успех и се превръща в едно от най-желаните рекламни лица в модния бизнес. Според Forbes през 2012 година се нарежда на 3-то място в света по приходи сред моделите, като само за 2012 година е спечелила 8,6 млн. долара.
Наталия Михайловна Водянова е родена на 28 февруари 1982 г. в Горки (днешен Нижни Новгород) в семейството на Лариса Викторовна Громова и Михаил Водянов. Има две по-малки сестри – Оксана (инвалид по рождение, страда от тежка форма на аутизъм) и Кристина (родена 1997 г.).
Има изключително тежко детство, родителите ѝ се разделят, поради което се налага тя от 7-годишна да поема грижата за болната си сестра, докато майка ѝ се бори за прехраната на цялото семейство. Това е една от причините да пропуска дни в училище и да бъде отбягвана от връстниците си. Семейството живее в нищета и често се налага невръстната Наталия да продава плодове на улицата, за да преживяват.
На 16 години се записва като модел в агенция в града си, където ѝ препоръчват да научи английски. На един от кастингите я забелязва скаут на агенцията Viva Models (Франция) и ѝ предлага работа в Париж. След няколко месеца Наталия заминава, с мисълта, че нещата могат да станат единствено по-добре.
През 2001 г. Наталия се появява за кратко във филма на Роман Копола CQ с Били Зейн. През 2010 г. тя изиграва Медуза в римейка на Clash of the Titans. През октомври 2010 г., Водянова изиграва първата си главна роля във филмова адаптация по романа на Albert Cohen от 1968 г. Belle du Seigneur, режисирана от Glenio Bonder и с участието на Jonathan Rhys Meyers в мъжката главна роля. Филмът излиза през 2013. През 2013 г. участва в документалния филм Mademoiselle C., посветен на френската модна редакторка Kарин Ройтфелд.
През [2004] г. Наталия Водянова основава фондация „Голо сърце“ (англ. The Naked Heart Foundation), която има за цел да строи детски площадки в Русия и други страни. Построени са над 100 такива площадки и паркове в 68 руски града, както и първата в Русия площадка за деца с отклонения в умственото развитие.
От 2011 г. фондацията започва програмата „Всяко дете е достойно за семейство“, която има за цел да пречупи съществуващата в Русия традиция на изоставяне на деца с особености в развитието. В рамките на тази програма са построени „Център за подкрепа на семейства“ в Нижни Новгород, както и „Лекотека“ в област Тула.
Всяка година фондацията организира бал, (Love Ball), на който биват привлечени около 70% от средствата за благотворителна дейност. Първият такъв се провежда в Москва през 2008 г., следват балове в Лондон (2010 г.) и Париж (2011 г.). През 2013 г. балът се провежда в Монте Карло под патронажа на принца и принцесата на Монако – принц Албер II и принцеса Шарлен.
Водянова подкрепя и други благотворителни каузи, като кампанията (Bugaboo)RED, която има за цел да намали случаите на СПИН в Африка. Включва се и в кампания за популяризирането на проблемите на хората с увреден слух.
Тя е и говорител на кампанията Tiger Trade, алианс от 38 организации, подчинени на общата цел „да върнат дивите тигри чрез преустановяване на търговията с органи от тигър и продукти от всякакъв вид“.
През ноември 2010 г. сп. Harper's Bazaar награждава Наталия Водянова с наградата „Вдъхновение на годината“, като признание за нейните благотворителни усилия. През април 2013 г. е удостоена с наградата „Вдъхновение“ на четвъртите годишни награди DVF. Същата година е удостоена от сп. Harper's Bazaar с наградата Филантроп на годината.
Става посланик на добра воля на ООН в областта на сексуалните и репродуктивни права на жените през 2021 г.
През 2001 г. Наталия Водянова се омъжва за британския аристократ Джъстин Тревор Бъркли Портман, по-малкия брат на милиардера Виконт Кристофър Портман. Заедно имат три деца: син Лукас Александър Портман (роден на 22 декември 2001 г.), дъщеря Нева Портман (родена на 24 март 2006 г.) и син Виктор Портман (роден на 13 септември 2007 г.). През 2011 г. Водянова обявява публично, че вече не живее със съпруга си, а няколко месеца по-късно става ясно, че има връзка с французина Антоан Арно, син на милиардера Бернар Арно (собственик на LVMH). Наталия получава развод, като попечителството над децата формално се поделя от двамата родители. На 1 май 2014 г. моделът ражда момче на име Максим от Антоан Арно. Двойката живее в Париж заедно с децата на Водянова.